ଏହି ୩ ମିନିଟ୍ ୨୯ ସେକେଣ୍ଡର ଏକ ଭିଡିଓ ମାଧ୍ୟମରେ ସରକାର ସଚେତନ କରିଛନ୍ତି, ଜାଗ୍ରତ କରିଛନ୍ତି ଏବଂ ସକରାତ୍ମକ ଭାବନା ସୃଷ୍ଟି କରିଛନ୍ତି ।
ଏହି ମ୍ୟୁଜିକ ଭିଡିଓର ନିର୍ଦ୍ଦେଶନା ଦେଇଛନ୍ତି ପ୍ରଖ୍ୟାତ ଚଳଚ୍ଚିତ୍ର ନିଦେ୍ର୍ଦଶକ ପଦ୍ମଶ୍ରୀ ନୀଳମାଧବ ପଣ୍ଡା । ସଙ୍ଗୀତ ନିର୍ଦ୍ଦେଶନା ଦେଇଛନ୍ତି ସଙ୍ଗୀତ ନିଦେ୍ର୍ଦଶକ ପ୍ରେମ୍ ଆନନ୍ଦ ।
ଗୀତଟିକୁ ଗାଇଛନ୍ତି କଣ୍ଠଶିଳ୍ପୀ ସବିଶେଷ ମିଶ୍ର ଓ ଦୀପ୍ତିରେଖା ପାଢ଼ୀ । ଏଥିରେ ବିଭିନ୍ନ କ୍ଷେତ୍ରରୁ ବହୁ ବିଶିଷ୍ଟ ବ୍ୟକ୍ତିବିଶେଷଙ୍କୁ ଏହି ଭିଡିଓରେ ଦେଖିବାକୁ ମିଳୁଛି ।
ଏଥିରେ ଅଂଶଗ୍ରହଣ ଲାଗି ଏବଂ ସମାଜପ୍ରତି ନିଜ କର୍ତ୍ତବ୍ୟ ସମ୍ପାଦନା ଲାଗି ସୁଯୋଗ ଦେଇଥିବାରୁ ସମସ୍ତ କଳାକାର ଭିଡିଓକୁ ସେୟାର କରି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ, ନିର୍ଦ୍ଦେଶକ ନୀଳମାଧବ ପଣ୍ଡା, ସଙ୍ଗୀତ ନିର୍ଦ୍ଦେଶକ ପ୍ରେମ୍ ଆନନ୍ଦଙ୍କୁ ଶୁଭେଚ୍ଛା ସହ ଧନ୍ୟବାଦ ଦେଇଛନ୍ତି ।
ବର୍ତ୍ତମାନ ଏହିଭଳି ଏକ କଠିନ ସମୟରେ ଏହି ଗୀତଟି ପ୍ରେରଣା ଦେବା ସାଙ୍ଗକୁ ମନରେ ଆଶା ସଞ୍ଚାର କରିବ ବୋଲି କଳାକାରମାନେ ଆଶାବ୍ୟକ୍ତ କରିଛନ୍ତି ।
ଏହି ଭିଡିଓକୁ ନିଜ ସୋସିଆଲ୍ ମିଡିଆ ସାଇଡରେ ଅପଲୋଡ୍ କରି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ଉଲ୍ଲେଖ କରିଛନ୍ତି, 'କେତେ ପ୍ରାକୃତିକ ବିପର୍ଯ୍ୟୟ ଆମକୁ ହରେଇବାକୁ ଆସିଛି ।
ହେଲେ ଏ ଜାତି କେବେ ଭାଙ୍ଗି ପଡ଼ିନି କି ଭାଙ୍ଗିବ ନାହିଁ । ବାସ୍ ଆଉ କିଛି ଦିନର ଅପେକ୍ଷା । ଏ ମହାମାରୀ ବି ଚାଲିଯିବ । ପୁଣି ଫେରିବ ସେ ଖୁସିର ଦିନ ।
ଆମ ଧୈର୍ଯ୍ୟ, ଆମ ତ୍ୟାଗ ବଳରେ ଆସିବ ଏକ ନୂଆ ସକାଳ । ପୁଣି ହସିବ ଓଡ଼ିଶା' । ଏହି ଭିଡିଓଟି ସୋସିଆଲ୍ ମିଡିଆରେ ରିଲିଜ୍ ହେବା ପରେ ସର୍ବାଧିକ ଦର୍ଶକ ଏହାକୁ ଦେଖିସାରିଲେଣି ।
